SAUK-joernaliste toegang tot werkplek geweierVenter, Krige en Steenkamp met hul aankoms by die SAUK. Foto: Justin Kennerley/Twitter Foeta Krige, uitvoerende regisseur van Monitor en Spektrum, Suna Venter, senior verslaggewer by Monitor en Spektrum en die ondersoekende joernalis, Jacques Steenkamp, het Woensdagoggend by die kantore ingegaan, maar is net toegelaat om tot by die ontvangsarea te beweeg. Hier het hulle lank gewag voordat Simon Tebele, waarnemende hoof van nuus, vir hulle gesê het hulle mag nog nie vir werk aanmeld nie. Die drie het hierna die gebou verlaat. Dr. Dirk Hermann, bestuurshoof van Solidariteit, het intussen gesê die vakbond se regsverteenwoordigers sal vandag nog ŉ dringende hofaansoek indien om te verseker die joernaliste kan ingevolge gister se arbeidshofuitspraak onmiddellik terugkeer werk toe. Die vakbond gaan, as deel van sy aansoek, ook vra dat die individue wat teen gister se uitspraak wil appelleer, in hul persoonlike hoedanigheid vir die koste aanspreeklik gehou word. “Die SAUK het wel ŉ aanduiding gegee hy wil teen die uitspraak appelleer. Die SAUK het egter nog geen formele aansoek om appèl ingedien nie, wat beteken gister se hofuitspraak staan en in praktyk kom vandag se optrede deur die SAUK dan op minagting van die hof neer,” het Hermann gesê. “Die hofreëls maak voorsiening daarvoor dat ŉ mens hof toe kan gaan om ŉ bevel te bekom om iemand wat ontslaan is, weer terug te kry by die werk hangende ŉ appèl. Ons gaan dus nou op hierdie hofreël steun.” Hermann sê dit is onverstaanbaar dat die SAUK aanhou probeer om sy onwettige instruksie in die howe te verdedig. “Daar is geen twyfel meer dat die SAUK se instruksie aan joernaliste, om nie meer gewelddadige protesaksie uit te saai nie, onwettig is nie. Ons is oortuig daarvan die SAUK se aansoek om appèl gaan onsuksesvol wees en ons wil toesien dat die betrokke individue die koste daarvan dra, sodat die belastingbetaler nie langer hierdie onregmatige besluite hoef te finansier nie.” Die arbeidsappèlhof sal in alle waarskynlikheid reeds vroeg volgende week die SAUK se aansoek om appèl aanhoor. Lees alle vorige berigte oor die SAUK8 op Maroela Media.